Ideaalmaastik

**"Ideaalmaastik"** on Eesti film aastast 1980. Filmi aluseks on Karl Helemäe jutustus "Kevadkülvi volinik", stsenaariumi kirjutamisel osalesid ka Peeter Simm ja Valentin Kuik.

Film taastati digitaalselt aastal 2008 ning restaureeriti 2025. aastal stuudio Locomotive Classics poolt. Taastatud filmi pikkus on 86 minutit.

Filmi loomisest on Anne-Mari Müller teinud dokumentaalfilmi "Mida külvad...", kus filmi tegijad ja näitlejad meenutavad vanades võttepaikades filmi sündi.

## Sisukirjeldus
Filmi tegevus toimub Teise maailmasõja järgses Eestis. Nooruke komsomoliaktivist Mait Kukemeri saabub kinoauto kastis Metsa kolhoosi. Kevadkülvi volinikuna peab ta põliseid maainimesi põllule kamandama, isegi kui vesi lirtsub üle saapaääre ja masinad kinni jäävad. Esimees Harald Tuvike ei taha tööga alustada, sest maa on alles toores. Volinik satub kahe tule vahele - rajooni ülemused nõuavad külvitööde protsente, maamehed aga kinnitavad, et kui praegu külvata, ei saa sügisel põllult ivagi.

Esmakordselt elus puutub Kukemeri kokku tõeliste probleemidega. Ta mässib ennast rajooni juhtkonna ees keeruliste hädavalede võrku, kuni ilmneb, et ta on rajoonile raporteerinud külvi teostamist suuremal pinnal, kui kolhoosil üldse põllumaad on. Lisaks jääb suurele külvipinnale seemnevilja puudu, sest normipäevade eest on kolhoosnikele makstud viljaga. Kukemeri teab, et vilja tagasinõudmine külvitööde teostamiseks on ebaõiglane, kuid täidab käsku, võttes appi ähvardused.

## Võttekohad
Võtted toimusid 1980. aastal, aprillist kuni 7. augustini.
Kuna filmi taheti teha natuuraalses keskkonnas ilma dekoratsioonide ja lisaefektideta, siis valiti võttepaikadeks Vihula, Muuga, Esna ja Sagadi. Esimesed võtted tehti Vääna mõisas. Seejärel tehti välisvõtted Vihula mõisa juures ja ümbruses. Kuna Vihula mõis, kus paiknes hooldekodu, oli armetus seisukorras, toimusid mõisasaaliga seotud võtted Muuga mõisas. Paralleelselt Muuga võtetega käidi kahel päeval filmimas ka Esnas ja Sagadis.

## Osades
* Arvo Kukumägi – volinik Mait Kukemeri
* Tõnu Kark – esimees Harald Tuvike
* Kalju Komissarov – rajoonikomitee sekretär Tamm
* Priit Adamson – Asser
* Reet Paavel – Liina Aas
* Aarne Üksküla – Liina isa Mihkel Aas
* Paul Poom – Peeter Viksur
* Aire Johanson – Peeter Viksuri naine
* Urmas Kibuspuu – Vidrik Kits
* Viire Valdma – Reet Pärn

## Festivalid
### Auhinnad
*1981 – Üleliiduline noorte kinematografistide tööde ülevaatus (NSVL), Peeter Simm - diplom parima režissööritöö eest
*1981 – TPI filmifestival (Tallinn, NSVL), Eesti Kinoliidu auhind Pääsuke: uute väljendusvahendite rakendamise eest; ELKNÜ Tallinna Linnakomitee auhind: parim täismetraažiline debüütfilm
*1982 – Üleliiduline filmifestival (NSVL), Parim režissööridebüüt - Peeter Simmi "Ideaalmaastik"; parim meesnäitleja - Arvo Kukumägi
*1983 – San Remo Film Festival (Itaalia), Peeter Simm - žürii eriauhind: tundliku ja emotsionaalse inimese kujutamise eest rahvale pöördelisel ajal
*1983 – Nõukogude Eesti filmifestival (NSVL), Peaauhind; Priit Vaher - auhind parima kunstnikutöö eest
### Osalemine
*1982 – Eesti filmipäevad Alma-Atas (NSVL)
*1986 – FIPRESCI Sümpoosion Repinos (NSVL)
*2018 – goEast - Festival of Central and Eastern European Film (Wiesbaden, Saksamaa), 2018
*2025 – Lumière'i filmifestival Lumière Classics: Treasures & Curiosities programm

## Tunnustus
*2011 – Eesti Filmiajakirjanike Ühingu poolt läbi viidud küsitlusel "Sajandi kümme parimat Eesti filmi" hindasid filmispetsialistid "Ideaalmaastiku" kuuendale kohale "Sügisballi", "Hullumeelsuse", "Kevade", "Viimse reliikvia" ja "Georgica" järel.
  
## Viited

## Kirjandus
* Tiit Tuumalu. "Miks te seda hullumeelsust ei peatanud?" kultuur.postimees.ee, 22. oktoober 2008

## Välislingid
*
* Ideaalmaastik Eesti filmi andmebaasis
* Ideaalmaastik 30 aastat hiljem "veel ideaalsem" epl.delfi.ee, 25. oktoober 2008